1Mu ezio nsiku, Yoane Mubatizi waile wasimikila mu kaseeba ka ku Yudea. Waali walanda evi, 2"Lapile bibalo byenu, pantu Bukolo bwa mwiulu bwapalama." 3Ozo Yoane i waalandilue na kabika Isaya nangue, "Lizui lya muntu lyaunvwikile mu kaseeba lyalanda, 'Wamie nzila yakua Mulopue! Olole mwakuti akabe kwiza kupita.' " 4Yoane waali wavwala ngubo yaali yakitilue na buse bwa nghamia, ni mu kitungu waali wakakamo musipi wa mpapa. Waali walia bizenga ni bwiki bwa mu kisonso. 5- 6Bantu bengi mu Yeruzalemu ni mu kyalo kya Yudea pamo ni ba mumbali Mwenzi wa Yordani, bonse baali balapila bibalo byabo. Yoane ni ye waali wababatizia mu Mwenzi wa Yordani. 7Luamwene Bafarizeo bengi ni Basadukayo balimukwiza kuli wene bakonkele kubatiziwa, waabaanine, "Mwe luvyalo lwa nzoka! Nani waamyanine kubutuka kukandua na Leza kulimukwiza? 8Kansi kite bintu bya kuya byalangisia nangue mulapiile bibalo byenu. 9Tekuti muye mwaizi nangue kuti mwabutuka kukandua mukulanda nangue Abrahamu i kikolue kyetu! Namyana kisinka nangue Leza kuti waalula aza mabue kuba baana bena Abrahamu. 10Lizembe telisyateaniiziwe kuti liteetelueko misila ya kimuti, kubalua kimuti kisilikyaseekako mazabo aweme kyakaba kuteetua ni kupoozua mu mulilo. 11Nene namibatizia mu menda pakuti mulangisie nangue mwalapila bibalo byenu. Inzi ozo alimukwiza pa kyamba kyane, wene waakamibatizia mu Mweo Muzuuke ni mulilo, pantu i ankilile maka. Kabili nsipalile kumuvuula nkwabilo yakue. 12Wene i akwete lupeepe mu minue kuti apupiizieko nghano yakue, nghano azibe mu butala, ni makapa azizie mu mulilo usiliwazima." 13Ozo musita, Yesu luafumine ku Galilaya, waile kubatiziwa na Yoane mu Mwenzi wa Yordani. 14Inzi Yoane waamukaaniine walanda, "Ewe, wewe i upalile kunmbatizia. Ale waizila ki kuli nene?" 15Yesu waamwaasukile, "Itabila sie, pantu tupalile kufikilizia byonse bitonene Leza." Kupwako, Yoane wamwitabizia. 16Penka papo Yesu mukubatiziwa sie ni kufuma mu menda, lyulu lyaizuka, wamona kale Mweo wakua Leza wamukookela nga nkunda ni kumwikala. 17Lizui lyaunvwikile mwiulu lyalanda, "Ozu i Mwana wane mutonua unghwamiinuemo."
Copyrighted Material
Learn More
bem_Latn eng_Latn eng_Latn